SKRIFTLIG FORESPØRGSEL P-1095/02

af Luigi Cocilovo (PPE-DE) til Kommissionen

(9. april 2002)

Om: Manglende overholdelse af de europæiske direktiver om vurdering af miljøindvirkning

I kommunerne San Vendemiano, Conegliano, San Pietro di Feletto og Susegana i provinsen Treviso er der udarbejdet et foreløbigt projekt om anlæggelse af en vej under betegnelsen Tangenziale sud (sydringvejen) med en samlet længde på ca. 10 km.

Det samlede projekt vedrørende anlæggelsen af denne vej henhører som følge af længde, type og placering under de veje, der omfattes af de italienske bestemmelser vedrørende proceduren om vurdering af miljøindvirkning i medfør af direktiv 85/33/EØF(1), Bilag II som ændret af direktiv 97/11/EF(2).

Selv om projektet er placeret i nærheden af tæt befolkede områder og værdifulde naturområder og vil få en betydelig indvirkning herpå, er der ikke blevet gennemført nogen vurdering af vejprojektets miljøindvirkning.

Jeg henviser til min skriftlige forespørgsel P-1666/01(3) og svar på forespørgslen fra Wallström for Kommissionen af 10. juli 2001.

På et møde den 21. marts 2002 mellem de berørte kontorer blev det endelige projekt vedrørende den første del af sydringvejen (strækning SP47 opkrævningssted A27) med en længde på ca. 2,8 km vedtaget.

De berørte lokale myndigheder projekterer og godkender projektet i små stykker ad gangen uden at foretage en samlet vurdering af hele vejinfrastrukturen udelukkende med det formål at undgå, at projektet falder ind under bestemmelserne om miljøindvirkningsvurdering og miljøbeskyttelse.

Der er aldrig blevet drøftet noget alternativ til bygningen af denne vej, og man har heller aldrig overvejet muligheden af at anvende den sekssporede motorvej, som løber ikke så langt derfra, og som for øjeblikket er underudnyttet og sagtens kan absorbere trafikken i provinsen, hvis der konstrueres nye til- og frakørselsveje.

Hvilke initiativer agter Kommissionen at tage for at sørge for, at fællesskabsbestemmelserne om vurdering af miljøindvirkning overholdes, således at dette forsøg på at omgå gennemførelsen af bestemmelserne forhindres?

(1) EFT L 175 af 5.7.1985, s. 40.

(2) EFT L 73 af 14.3.1997, s. 5.

(3) EFT C 364 E af 20.12.2001, s. 174.

Svar afgivet på Kommissionens vegne af Margot Wallström

(7. maj 2002)

Kommissionen har til opgave at sikre korrekt anvendelse af fællesskabsret i kraft af de beføjelser, EF-traktaten pålægger den. Som vogter af EF-traktaten, tøver den ikke med at træffe alle nødvendige foranstaltninger, herunder overtrædelsesprocedurer i henhold til EF-traktatens artikel 226, for at sikre, at fællesskabsret overholdes.

Hvad angår den særlige situation, det ærede medlem beskriver i sit skriftlige spørgsmål P-1666/01, indledte Kommissionen en procedure på eget initiativ (2001/2187) og sendte de italienske myndigheder to skrivelser med anmodning om oplysninger og bemærkninger vedrørende sagen. De italienske myndigheder har endnu ikke besvaret disse skrivelser. Ved vedvarende udeblivelse af svar kan Kommissionen indlede en overtrædelsesprocedure mod Italien for manglende samarbejde om gennemførelse af Fællesskabets opgaver (artikel 10 i EF-traktaten).

De yderligere oplysninger, der er givet i nærværende skriftlige spørgsmål, vil blive taget i betragtning ved vurdering af sagen.